Les reparacions urgents de voreres estaran acabades este estiu
04 de juny de 2019

Les colles de treball que la regidoria d’Urbanisme ha assignat a la renovació de voreres continuen actuant estos dies simultàniament en diferents llocs de l’Eliana.  Per la zona de Montepilar intervenen en punts al voltant de l’avinguda Generalitat, i en Montealegre pels carrers Comèdies, José Alegre i Mas nou.

Es tracta de les reparacions que els tècnics han definit com a “urgents”. Això significa que no es fa un carrer complet sinó els trams de voreres que són considerats de màxima prioritat. Este mes de juny treballaran per diversos punts de les urbanitzacions citades i passaran a continuació a localitzacions de Bonavista, Hendaya, les Taules, el Lago, Entrepins, Montesol i altres. Abans de finals de setembre hauran cobert la resta d’actuacions previstes tant a les urbanitzacions com al poble, sempre pel que fa a estes reparacions urgents.

Són 70 punts concrets en urbanitzacions i 5 en el poble, amb un pressupost total de 350.000 euros.  Montepilar i Montesol són les que registren més llocs urgents a refer, però n’hi ha intervencions per tot arreu.

La resta de renovacions de voreres, fins a reparar la totalitat del terme municipal, estan ja aprovades en diferents partides pel consistori i es duran a terme progressivament.

Este procés de renovació de voreres, i el notable cost consegüent,  comporta mesures per a evitar que es facen malbé en poc de temps. L’Ajuntament té prevista la senyalització amb pintura viària per a regular l’aparcament i a més, on calga, es farà una reordenació del trànsit.

Perquè els veïns no tinguen la necessitat de pujar els cotxes a les voreres, amb el conseqüent deteriorament, alguns carrers que ara tenen dos sentits en tindran només un,  i així es guanyarà espai per al trànsit i l’estacionament correcte de vehicles.

maig                                                                                                             juny

La relació d’adreces en les quals hi haurà reparacions urgents es va publicar ja fa mesos i la podeu trobar en la revista d’informació municipal de gener, en les pàgines 10 i 11.